চুনারুঘাট প্রতিনিধি ॥ বাংলাদেশ অর্থনৈতিক অঞ্চল কর্তৃপক্ষের নির্বাহী চেয়ারম্যান পবন চৌধুরী বলেছেন, আগামী ১৫ বছরে দেশে ১শ’টি অর্থনৈতিক অঞ্চল প্রতিষ্ঠা করা হবে। এসব অঞ্চলে কর্মসংস্থান হবে প্রায় ১ কোটি মানুষের। এই অঞ্চলকে কেন্দ্র চীন ৩২ হাজার কোটি টাকা, ভারত ৭৭০ কোটি টাকা বরাদ্দের প্রস্তাব দিয়েছে। জাপানসহ অন্যান্য দেশও তাদের আগ্রহ প্রকাশ করেছে। ইতোমধ্যে মৌলভীবাজারের শেরপুরে ৩৬৫ কোটি টাকা ব্যয়ে অর্থনৈতিক অঞ্চল প্রতিষ্ঠার কাজ শুরু হয়েছে। দেশের অর্থনৈতিক উন্নয়নে এসব অঞ্চল গুরুত্বপূর্ণ ভূমিকা রাখবে। গতকাল শুক্রবার বিকেলে চুনারুঘাট উপজেলার অগ্রণী উচ্চ বিদ্যালয় মাঠে হবিগঞ্জ অর্থনৈতিক অঞ্চল স্থাপনের লক্ষ্যে মতবিনিময় সভায় তিনি উপরোক্ত কথা বলেন। তিনি বলেন, গত জেলা প্রশাসক সম্মেলনে যে ১২টি প্রশ্ন করা হয়েছিল তার ১১টিই ছিল অর্থনৈতিক অঞ্চল সংশ্লিষ্ট। ...